Statsminister Erna Solberg varsler fem grep. Det første er at flyplassene og havnene vil stenges.

– Og vi vil ha utstrakt grensekontroll. Det blir med virkning klokken 8 mandag, sier statsministeren.

Beredskapsressurser fra Heimevernet og Sivilforsvaret settes inn i samspill med politi, opplyser Solberg.

Regjeringen er også i dialog med SAS og Norwegian om å hente smittevernsutstyr fra Kina og frakte nordmenn tilbake fra utlandet.

– Vi kan ikke garantere at vi skal hente nordmenn fra utlandet. Vi vil se på de områdene der det er flest nordmenn, sier Solberg.

Alle nordmenn som befinner seg i utlandet bør derfor prøve å finne ut selv hvordan de kan komme seg hjem.

Statsministeren oppfordrer også alle som er på hytten til å reise hjem.

– De som reiser på hyttene nå gjør det vanskelig for alle kommunene å ivareta liv og helse. De som er der må reise hjem, sier statsministeren.

– Vi vil eventuelt bruke Sivilforsvaret for å minne folk på om de skal reise hjem, legger Solberg til.